b'\n_START_ARTICLE_\nNesvy\xc5\xbeiaus kolegija\n_START_PARAGRAPH_\nNesvy\xc5\xbeiaus kolegija - j\xc4\x97zuit\xc5\xb3 vadovaujama \xc5\xa1vietimo \xc4\xafstaiga, veikusi Nesvy\xc5\xbeiuje nuo 1586 iki 1773 m. - j\xc4\x97zuit\xc5\xb3 ordino u\xc5\xbedarymo.\n_START_SECTION_\nIstorija\n_START_PARAGRAPH_\nKolegij\xc4\x85 1586 m. fundavo Mikalojus Kristupas Radvila Na\xc5\xa1lait\xc4\x97lis. 1586-1588 m. i\xc5\xa1kilo iki m\xc5\xabs\xc5\xb3 dien\xc5\xb3 nei\xc5\xa1lik\xc4\x99s prie Dievo K\xc5\xabno ba\xc5\xbeny\xc4\x8dios stov\xc4\x97j\xc4\x99s dviauk\xc5\xa1tis kolegijos pastatas, kuris 1593-1599 m. buvo padidintas. Manoma, kad kolegijos pastato ir v\xc4\x97lesn\xc4\x97s jo rekonstrukcijos projekt\xc5\xb3 autorius yra ital\xc5\xb3 architektas, j\xc4\x97zuitas D\xc5\xbeiovanis Marija Bernardonis._NEWLINE_Kolegija savo veikl\xc4\x85 prad\xc4\x97jo 1586 m. atidarydama vien\xc4\x85 gramatikos klas\xc4\x99, o 1587 m. poezijos ir retorikos klases. XVII a. viduryje kolegijoje studijavo apie 300 mokini\xc5\xb3. Greta nurodyt\xc5\xb3 disciplin\xc5\xb3 \xc4\x8dia taip pat buvo d\xc4\x97stoma filosofija, matematika ir moralin\xc4\x97 teologija. Prie kolegijos iki 1773 m. veik\xc4\x97 vidurin\xc4\x97 ir parapijos pradin\xc4\x97 mokyklos. 1610-1773 m. veik\xc4\x97 muzikos bursa. 1627 m. atidaryta vaistin\xc4\x97._NEWLINE_J\xc4\x97zuit\xc5\xb3 ordino u\xc5\xbedarymo metu Nesvy\xc5\xbeiaus kolegijos biblioteka tur\xc4\x97jo sukaupusi 15 000 tom\xc5\xb3 knyg\xc5\xb3._NEWLINE_Mikalojaus Kristupo Radvilos Na\xc5\xa1lait\xc4\x97lio klientas ir jo kelion\xc4\x97s \xc4\xaf Jeruzal\xc4\x99 bendrakeleivis, Kauno pavieto mar\xc5\xa1alka Andrius Skorulskis 1620 m. nepasiturintiems bajorams fundavo j\xc4\x97zuiti\xc5\xa1k\xc4\x85 konvikt\xc4\x85 (internat\xc4\x85)._NEWLINE_1751 m. prad\xc4\x97jo veikti i\xc5\xa1 Radvil\xc5\xb3 perimta ir j\xc5\xb3 vard\xc4\x85 gavusi j\xc4\x97zuit\xc5\xb3 spaustuv\xc4\x97. Nuo j\xc4\x97zuit\xc5\xb3 ordino u\xc5\xbedarymo iki 1779 m. spaustuv\xc4\x99 vald\xc4\x97 buv\xc4\x99s \xc5\xa1io ordino vienuolis Jeronimas Haraburda._NEWLINE_Nesvy\xc5\xbeiui patekus \xc4\xaf Rusijos imperijos sud\xc4\x97t\xc4\xaf 1825 m. visi j\xc4\x97zuit\xc5\xb3 kolegijos pastatai buvo nugriauti ir j\xc5\xb3 vietoje pastatytos carin\xc4\x97s armijos kareivin\xc4\x97s. 1921-1939 m. \xc4\x8dia buvo \xc4\xafsik\xc5\xabr\xc4\x99s Lenkijos kariuomen\xc4\x97s 27 - asis ulon\xc5\xb3 pulkas. 1998 m. dviauk\xc5\xa1tis buvusi\xc5\xb3 kareivini\xc5\xb3 pastatas buvo atiduotas baltarusi\xc5\xb3 sta\xc4\x8diatiki\xc5\xb3 tikintiesiems ir jame \xc4\xafsik\xc5\xabr\xc4\x97 cerkv\xc4\x97.'